b"\n_START_ARTICLE_\nPont Vell d'Alfarr\xc3\xa0s\n_START_SECTION_\nHist\xc3\xb2ria\n_START_PARAGRAPH_\nEl Rei Alfons el Magn\xc3\xa0nim l'any 1425 va concedir el privilegi per construir el pont en defensa i seguretat dels homes, habitants i singulars del seus llocs d'Ivars i Alfarr\xc3\xa0s, aix\xc3\xad com de tots els vianants i pelegrins. El pont original fou constru\xc3\xaft l'any 1453. No obstant, les nombroses crescudes del riu el malmetien sovint, obligant a creuar el riu amb barca._NEWLINE_El pont vell d'Alfarr\xc3\xa0s ha estat sempre un element estrat\xc3\xa8gic del territori, i tamb\xc3\xa9 va jugar el seu paper durant la Guerra de Successi\xc3\xb3, durant la batalla d'Almenar. Pascual Madoz el va descriure l'any 1845 dient: \xe2\x80\x9ces mant\xc3\xa9 sobre la Noguera un pont de 7 arcs dels quals 3 es conserven en el seu primitiu estat de solidesa i s\xc3\xb3n fets de carreus. Els quatre restants foren destru\xc3\xafts durant la Guerra de Successi\xc3\xb3, i estan habilitats amb taulons.\xe2\x80\x9d _NEWLINE_S'abandon\xc3\xa0 el seu \xc3\xbas principal amb la construcci\xc3\xb3 del pont nou a principis del segle XX. No obstant, es recuper\xc3\xa0 puntualment despr\xc3\xa9s del bombardeig del 4 d'abril de 1938, en plena Guerra Civil, fins a la reparaci\xc3\xb3 del pont nou a mitjans dels anys 40. L'any 2000 la fam\xc3\xadlia Desvalls (Marquesos d'Alfarr\xc3\xa0s) el ced\xc3\xad a l'Ajuntament, que el va rehabilitar l'any 2006.\n_START_SECTION_\nLlegenda del Pont Vell\n_START_PARAGRAPH_\nLa llegenda diu que per anar a buscar aigua a la font de la Guineu, abans del pont, calia travessar el riu pel mig. Era una feina pesada, sobretot per la dist\xc3\xa0ncia i el pes dels c\xc3\xa0ntirs. En aquesta situaci\xc3\xb3 es trobava una minyona d'una casa benestant, que cansada de mullar-se i del pes, s'atur\xc3\xa0 un dia per descansar. Atordida per l'esfor\xc3\xa7 es lamentava pel fet que no hi hagu\xc3\xa9s un pont. Amb aquestes, se li aparegu\xc3\xa9 el dimoni vestit de galant. Aquest li ofer\xc3\xad el tracte de canviar la seva \xc3\xa0nima pel pont si estava constru\xc3\xaft abans que cant\xc3\xa9s el gall la tercera nit. Tracte que la noia accept\xc3\xa0!_NEWLINE_Amb esglai, la noia vei\xc3\xa9 com al final de la segona nit, el pont estava pr\xc3\xa0cticament acabat. Amb desesperaci\xc3\xb3 li explic\xc3\xa0 a la seva matrona qu\xc3\xa8 estava passant i li pregunt\xc3\xa0 com ho podia evitar. A la tercera nit, aconsellada per la senyora, amb una galleda i un gall a dins un cistell, s'aprop\xc3\xa0 al pont. Quan vei\xc3\xa9 que el dimoni s'acostava per acabar-ne la construcci\xc3\xb3 de les \xc3\xbaltimes filades, la noia va agafar el cubell ple d'aigua freda i ruix\xc3\xa0 el pobre gall, que s'exclam\xc3\xa0 amb unes bones cantades. I aix\xc3\xad fou com el cant a la tercera nit trenc\xc3\xa0 el pacte perqu\xc3\xa8 el pont no estava acabat. _NEWLINE_Pocs dies despr\xc3\xa9s, els ve\xc3\xafns del poble, veient que el pont no s'acabava de construir decidiren acabar-lo ells mateixos. I vet aqu\xc3\xad, com qued\xc3\xa0 constru\xc3\xaft el pont d'Alfarr\xc3\xa0s."